als_Latn dik_Latn sag_Latn
Dajti i kërkon gjykatës: Të zhvarroset efektivi i vrarë, Kastriot FeskajKronikë Thursday, October 31st, 2013
Tiranë
Reagon Prokuroria: Kërkesa, fyese dhe vrasje e dytë për viktimën
Gjykata refuzon të shprehet për kërkesën, i pandehuri braktis sallën
Kërkesat e Dritan Dajtit vazhdojnë të fusin më në ngërç procesin gjyqësor ndaj tij, duke vënë togat e zeza dhe organin e akuzës në situata jo mjaft komode. I akuzuari për vrasjen e katër policëve në Durrës, Dritan Dajti në seancën e djeshme në Gjykatën e Krimeve të Rënda, ka vijuar me akuzat e tij kundrejt drejtësisë, duke e akuzuar për manipulim të fakteve. Nisur nga kjo Dajti ka kërkuar zhvarrimin e Kastriot Feskaj, një nga 4 policët e vrarë më 7 gusht të vitit 2009. Sipas Dritan Dajtit, në trupin e Feskaj janë konstatuar 6 plagë, dhe se kanë mbetur 2 plumba, prokuroria qëllimisht ka hequr vetëm njërën predhë, ndërsa predha që nuk është hequr i ka shkaktuar vdekjen. Në përgjigje të tij, prokurori i çështjes e ka konsideruar kërkesën e Dajtit fyese dhe vrasje të dytë për Kastriot Feskajn dhe familjen e tij. Dritan Dajti ka kërkuar sërish përjashtimin e trupit gjykues, pasi sipas tij, po merren vendime haptas të njëanshme. Në seancën e kaluar Dritan Dajti i kërkoi gjykatës që t’i vinte në dispozicion si prova rrobat e katër policëve të vrarë. Ai ka insistuar se efektivët e policisë, ditën e ngjarjes nuk kanë pasur veshje policie dhe se kanë qëlluar në drejtim të tij. “Policët kanë qenë të veshur civil dhe kanë qëlluar ndaj meje. Nuk kanë pasur të veshur asnjë rrobë policie”, – ka deklaruar Dajti gjatë seancës së kaluar. Por, përfaqësuesit e policisë deklaruan se nuk i kanë më rrobat e viktimave pasi ua kanë dorëzuar familjarëve.
Kërkesa
Para togave të zeza, i pandehuri ka kërkuar që të zhvarroset trupi i të ndjerit Feskaj, pasi kjo është e vetmja alternativë që mund të zbulojë identitetin e personit që kreu vrasjen në gusht të vitit 2009 në Durrës. Sipas të pandehurit, në trupin e viktimës ndodhet ende i palëvizur plumbi fatal që i mori jetën, dhe u mbajt në fshehtësi të plotë nga ana e policisë dhe organit të akuzës. Në deklaratën e tij, Dajti ka bërë me dije se Feskaj ditën e ngjarjes është qëlluar me plumb në kokë dhe kjo goditje ka mjaftuar për ta vrarë. Por, sipas tij ky fakt është mbajtur i fshehtë qëllimisht nga ana e prokurorisë, e cila nuk do të zbulojë identitetin e autorit real të krimit. Dajti ka vijuar më tej se këto fakte mund t’i vërtetojë me prova, pasi ai ka qenë dëshmitar okularë në atë ngjarje, ku mbetën të vrarë katër efektivë të policisë. “Kërkoj nga ana e trupit gjykues që të vendosë zhvarrosjen e trupit të të ndjerit Kastriot Feskaj. Në trupin e Feskaj janë konstatuar 6 plagë. Ndërsa në trup kanë mbetur 2 plumba. Prokuroria qëllimisht ka hequr vetëm njërën predhë, të cilës i ka bërë ekspertizës. Ndërsa predha që nuk është hequr i ka shkaktuar vdekjen. Unë kërkoj zhvarrosej dhe nxjerrjen e kësaj predhe, e cila duhet t’i nënshtrohet ekspertizës mjekoligjore. Pas kësaj predhe fshihet e vërteta e autorit që bëri vrasjen atë ditë. Unë kam qenë dëshmitar okularë dhe kam parë se kush e qëlloi Kastriot Feskajn. Prokuroria e ka mbajtur të fshehtë këtë plumb, pasi nuk do që të dalë e vërteta dhe emri i autorit të krimit”, – është shprehur i pandehuri. Përfaqësuesi i akuzës e ka cilësuar si të turpshme dhe fyese kërkesën e Dajtit. “Pretendimi i të pandehurit është shumë fyes për familjen e viktimës Kastriot Feskaj. Kjo është një vrasje e dytë për efektivin e ndjerë Feskaj dhe familjen e tij. Në lidhje me këtë provë çdo gjë ka qenë e qartë në akt ekspertizën mjekoligjore, por i pandehuri duhet të na lejojë me vijimin prezantimit të provave shkresore. I kujtoj të pandehurit se kjo nuk është faza e duhur procedurale për të bërë këtë kërkesë dhe kërkoj mospranimin e saj”, ka reaguar prokurori Nezha. I pandehuri i është kundërpërgjigjur duke deklaruar se zbulimi i së vërtetës do të ishte një nder ndaj të gjithëve. “Është në interes të kujtdo që të zbulohet identiteti i autorit të vrasjes së oficerit të policisë Kastriot Feskaj. Efektivi Feskaj nuk e ka gjetur vdekjen nga plumbi që ka dalë nga arma ime e llojit pistoletë, e cila e ka goditur Feskajn në parakrah. Vdekja i ka ardhur efektivit nga një plumb tjetër, të cilin e ka pas koke”, – ka përfunduar i pandehuri.
Konferenca
Sequi: Mbipopullimi, ende problem në sistemin e burgjeve
“Mbipopullimi i burgjeve në Shqipëri mbetet ende një problem”, – deklaroi ambasadori i BE-së në Tiranë, Ettore Sequi gjatë takimit për “Shërbimin e provës për të miturit”, të organizuar nga Ministria e Drejtësisë, UNICEF dhe BE. I pranishëm ishte edhe Avokati i Popullit, Igli Totozani. Gjatë fjalës së tij, ambasadori i BE-së, Sequi, tha se duhet ndryshuar natyra e sistemit të drejtësisë dhe këto qendra paraburgimi duhet të bëhen transparente. Shqipëria nuk është e vetme në këtë rrugë dhe BE-ja, do ta ndihmojë. “BE ka dhënë fonde, kapaciteti i stafeve është rritur. Nga 2008, janë 68 milionë euro kanë shkuar për drejtësinë, nga të cilat 40 milionë euro për burgjet. Arritja e rezultateve varet vetëm nga vendosmëria juaj”, – tha gjatë fjalës së tij, ambasadori i BE-së, Ettore Sequi. Ndërsa përfaqësuesja e UNICEF, Vera Grabova tha se nëse në vitin 2008, 90 për qind e të miturve shkonin në burgje, tani vetëm 60 për qind përfundojnë atje. Kjo pasi, jepen dënime alternative”. Grabova tha se Kodi i ri përcakton një kapitull të tërë për të miturit që janë në konflikt me ligjin. Duke folur në këtë takim, Avokati i Popullit, Igli Totozani tha se parashikohet të ndryshohet ligji për të miturit. Sipas tij, “shmangia e gjykimit të gjatë dhe traumatik të fëmijëve do tu mundësonte atyre riintegrimin më të shpejtë”. Në takim e ka marrë fjalën edhe ministri i Drejtësisë, z. Nasip Naço, i cili u shpreh se “Kështu, do të merren masa administrative të nevojshme për shtrirjen e shërbimit të provës pranë çdo rrethi gjyqësor, për të krijuar lehtësira procedurale në zbatimin e masave të dënimit alternativ, si dhe sigurimi i vazhdueshëm i sistemit të mbikëqyrjes elektronike që monitorohen nga shërbimi i provës. Nga shërbimi i provës në të gjitha vendet janë mbikëqyrur nga vitit 2009 deri në vitin 2013 rreth 8000 të dënuar dhe kanë përfunduar në periudhën e provës rreth 4000 të tjerë, duke i kursyer buxhetit të shtetit rreth 15 milion euro. Ne do të bëjmë përpjekjet maksimale për sigurimin e burimeve financiare të nevojshme për zgjerimin e shërbimit të provës. Sfidat me te cilat ballafaqohet shërbimi i provës janë të shumta dhe zgjidhja e tyre do të tregojë rritjen e kredibilitetit të këtij institucioni, si në efektivitetin e dënimeve alternative dhe të cilësisë së shërbimit në mbikëqyrjen e të dënuarve. Një sfidë tjetër e këtij shërbimi do të jetë ofrimi me cilësi i programeve rehabilituese dhe ri-integruese për të dënuarit në përgjithësi dhe veçanërisht për të dënuarit që i përkasin grupmoshës 14-18 vjeç”.
Lejet e ndërtimit
Gjika mohon akuzat në Prokurori, vartësit thonë të kundërtën
Kreu i Bashkisë së Vlorës, Shpëtim Gjika, ka mohuar akuzat ndaj tij në Prokurori për dy lejet e ndërtimit për të cilat akuzohet. Por, ndërsa Gjika thotë “jo”, vartësit thonë të kundërtën, duke mohuar të kenë firmosur në ndonjë mbledhje për leje ndërtimi, madje as nuk e kanë diskutuar atë. Sipas akuzës, lejet e ndërtimit për dy ndëtesat, për të cilat është marrë i pandehur Shpëtim Gjika, u dhanë para se pronarët të merrnin certifikatën e pronësisë. Për 8-katëshin brenda territorit të Portit Detar të Vlorës, vendimi rezulton të jetë marrë në 24 mars 2010. Sipas dosjes së prokurorisë, certifikatat e pronësisë për Gezim Fetsën, tashmë i pandehur, janë dhënë thuajse një vit e gjysmë më pas, në nëntor 2011. Ndërsa, në rastin e ndërtesës 13-katëshe, prokuroria thotë se vetëm 24 orë pasi zyra e Legalizimeve regjistroi truallin pranë teatrit “Petro Marko”, Gjika lëshoi vendimin e lejes së ndërtimit për objektin. Për këtë arsye, organi i akuzës ka nisur hetimet edhe ndaj zyrës së Legalizimeve. Në datën 14 korrik të 2010-ës, zyra e Legalizimeve kishte njohur si pronarë të pandehurit e tjerë Mustafa Tartari, Artan Ferhati dhe Aleks Ahmetaj, të cilët të nesërmen siguruan edhe firmën e kryetarit të Bashkisë për lejen. Por, të gjithë anëtarët e Këshillit mohojnë se në mbledhje është diskutuar për këtë ndërtim, e për më tepër ta kenë miratuar atë. Elementi kryesor mbi të cilin bazohet akuza është procesverbali i mbledhjes së Këshillit të Rregullimit të Territorit. Në këtë dokument, të dorëzuar nga vetë Gjika në Prokurori, pasqyrohet me shkrim dore edhe leja e dhënë për ndërtesën. Sipas ekspertëve të Prokurorisë, fjalia e vendimit për ndërtesën 13-katëshe është shkruar pas mbledhjes. Hapësira mes rreshtave në procesverbal ngre dyshime për falsifikim. Procesverbali është shkruar nga e pandehura Eleni Dardhaj, me detyrë punonjëse në Drejtorinë e Planifikimit të Territorit pranë Bashkisë Vlorë. Të njëjtën mënyrë dyshohet se të pandehurit Gjika dhe Dardhaj kanë përdorur edhe për ndërtimin e pallatit 8-katësh brenda territorit të Portit. Në të dy këto vende, sipas akuzës, ndalohet ndërtimi bazuar në vendimin e Këshillit Rregullimit të Territorit të Shqipërisë në vitin 2002.
Itali
E zë poshtë makineria e rrushit, humb jetën emigranti 42-vjeçar
Një 37-vjeçar nga Shqipëria ka humbur jetën gjatë kohës që ka qenë duke ngarkuar rrushin në një kamion. Viktima Bashkim Tola, rezident në Konversano ishte pronar i një biznesi të vogël dhe ishte duke punuar në një fermë në rrethin Palatonno. Hetimet fillestare të policisë tregojnë se 42-vjeçari shqiptar ishte duke ngarkuar për në kamion një ngarkesë të madhe rrushi me një makineri. Ka qenë një moment pakujdesie dhe makineria ka humbur kontrollin duke u përmbysur dhe ka zënë sipër shqiptarin. Punonjësit e tjerë të kompanisë nxituan për të ndihmuar viktimën Bashkim Tola, por për fat të keq 42-vjeçari kishte marrë lëndime serioze. Pas hetimeve nga policia, trupi iu dërgua familjarëve.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn zsm_Latn als_Latn als_Latn